《庆省图赠判府何汝弘》
明代·钟芳

岁在壬申秋，九月月营魄。吾皇迓初度，玉帛走万国。

岳贡川呈珍，三灵协嘉告。何侯松柏姿，忠荩盎可掬。

际兹风露凉，北去致嵩祝。早发陵阳城，莫辗长安陌。

载瞻太乙居，天颜邃穆穆。遂觐五山翁，清莹对冰蘖。

寿君兼寿亲，一德赞亭毒。敛祉用敷锡，九有悉沾沃。

岂曰门户荣，峨峨羡冠绂。传家有彝训，此意良自勖。

作者简介：（ ?—1544）明广东崖州人，改籍琼山，字仲实。正德三年进士。嘉靖中累官至户部右侍郎。有《皇极经世图赞》、《续古今纪要》、《崖志略》、《钟筠溪家藏集》。